b'\n_START_ARTICLE_\nFranc Gomba\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo in nem\xc5\xa1ko gimnazijo je obiskoval v rojstnem kraju. Po kon\xc4\x8dani gimnaziji se je zaposlil v tr\xc5\xbea\xc5\xa1kih javnih skladi\xc5\xa1\xc4\x8dih. Tu je bil najprej delavec pri tehtanju, nato pa uradnik in sindikalni zaupnik vse do upokojitve leta 1960. Po 1. svetovni vojni je bil tajnik tr\xc5\xbea\xc5\xa1kega dija\xc5\xa1kega kro\xc5\xbeka Prosveta, predhodnika mladinskega gibanja, nato pa predsednik dru\xc5\xa1tva Prosveta pri Sv. Jakobu v Trstu, ter aktiven v njegovem amaterskem gledali\xc5\xa1\xc4\x8du in \xc5\xa1portnem odseku. Tu je ustanovil prvo \xc5\xbeensko ekipo haz\xc3\xa9ne (haz\xc3\xa9na; \xc5\xbeenska igra z \xc5\xbeogo na odprtem igri\xc5\xa1\xc4\x8du, sedaj rokomet), deloval pa je tudi v \xc5\xa1portnem dru\xc5\xa1tvu Adria. Po 2. svetovni vojni je bil predsednik prosvetnega dru\xc5\xa1tva\xc2\xa0\xc2\xbb\xc5\xa0korklja - Vojka \xc5\xa0muc\xc2\xab, ki pa je leta 1948 prenehal delovati ter vse do upokojitve delavski zaupnik in tajnik federacije pristani\xc5\xa1kih delavcev. Ve\xc4\x8dkrat je tudi nastopil kot slovenski govornik na delavskihshodih 1. maja. Kot politik se je leta 1948 opredelil za resolucijo informbiroja ter bil 1949 na listi Komunisti\xc4\x8dne partije Italije izvoljen v tr\xc5\xbea\xc5\xa1ki ob\xc4\x8dinski svet. Ob\xc4\x8dinski svetnik je bil nepretrgano 23 let. Gomba\xc4\x8d je bil v javnem in zasebnem \xc5\xbeivljenju strpen \xc4\x8dlovek, velik demokrat in zaveden Slovenec. Med obema vojnama je pisal \xc4\x8dlanke v glasilo \xc5\xa1entjakobske Prosvete Na\xc5\xa1i cilji in Na\xc5\xa1 glas po 2. svetovni vojni pa v Delo, glasilo slovenskih komunistov v Italiji.'